作者:伍梅城
標題:摸魚兒
內容:極知君、腰騎鶴，此心與水相似。梧桐葉上黃昏雨，恨殺無情流水。滔滔地。今日大江頭，明日人千里。君思往事。兩袖淮雲，一輪明月，要亦尋常耳。君去也，我亦扁舟東矣。尊前何惜同醉。五年未老君猶健，五十行當富貴。書頻寄。報王粲、何時可決荊州計。俱胝一紙。更細算何時，五星同會，天下太平未。